Petiscos ou *pinchos* de tortilla de patacas.

|  |  |
| --- | --- |
|  | Vexa a entrada do Galizionario acerca de  ***Petisco*** |

Un **petisco** é unha porción pequena de algo que se toma para probar, ou unha porción de comida, de pequeno tamaño e de pouco alimento, pero que sabe moi ben.

En toda España adoita coñecerse co nome de ***pincho*** (***pintxo*** na súa grafía en éuscaro) a unha pequena rebanda de pan sobre a que se coloca unha pequena porción de comida, e recibe este nome porque tradicionalmente se suxeita a comida ao pan cun *palillo* (aínda que esta no sexa unha característica obrigatoria).

Diferenza coa *tapa*
--------------------

O petisco é moi similar a unha tapa. Pero a diferenza con esta, que adoita incluírse nalgúuos bares ao pedir a bebida, o petisco ou *pincho* normalmente pídese por separado e adoita ser máis grande.

Petiscos fríos e quentes
------------------------

Os petiscos fríos son aqueles que xeralmente están dispostos sobre a barra do bar e o cliente cólleos a vontade ou pide ao camareiro e logo, ao terminar de comer, págaos. Os quentes deben pedirse ao camariero, quen os solicita á cociña para ser preparados ou quentados ao momento.

Os petiscos ou *pinchos* en España
----------------------------------

O *pincho* está especialmente asociado á gastronomía do País Vasco, na que adoita tomarse como aperitivo acompañado normalmente dun vaso de viño tinto (chamado *txikito*) ou un *zurito*, nome polo que se coñece ao pequeno vaso de cervexa de media caña, aproximadamente; este mesmo vaso é coñecido en Aragón como *penalti*, na Rioxa e en Burgos *corto*, e noutras zonas de España *mini*. Este costume é moi común nos bares do País Vasco, Cantabria, Navarra, A Rioxa, Asturias e Burgos. Dada a fama que está adquirindo esta forma de comer, cada vez son máis as persoas que deciden realizar a súa comida ou cena a base de *pinchos*, alternando de bar en bar.

Orixinariamente os ingredientes a colocar sobre o pan podían ser practicamente calquera, pero moitas veces son os máis habituais na cociña vasca: peixes (especialmente pescada, bacallau, anchoas, meixóns…), tortilla de patacas, pementos recheos, croquetas etc. Porén, a abundancia de ociñeiros novos no País Vasco e en San Sebastián en particular, froito das escolas de alta cociña e os restaurantes, está propiciando que moitos deles se dediquen a elaborar e crear novos e cada vez máis complexos *pinchos*, o que resulta nunha constante innovación e aparición de novas receitas. Dase cada vez máis unha coexistencia entre os *pinchos* tradicionais e a cociña en miniatura.

O máis habitual adoita ser coller un mesmo o *pincho*, que se sitúa en bandexas sobre a barra do bar, e comelo de pé mentres se parola cos amigos e se toma a bebida.

Os *palillos*
-------------

Nalgúns bares, a cada *pincho* lle colocan un *palillo* diferente para, ao final, contar os *palillos* que ten cada cliente e así calcular a conta. O uso de *palillos* máis longos ou máis curtos, ou de *palillos* con capuchóns de diferentes cores dase nalgúns bares, aínda que non é a norma xeral. De feito hai unha gran variedade de *pinchos* que, ao non haber nada que suxeitar, non levan *palillo*.

Ademais, en Vitoria, Donosti e Bilbao, os *palillos* adoitan tirarse ao chan, cobrando o camareiro en función do que o cliente di que consumiu.

Notas
-----

1. ↑  Definicións no *Dicionario da Real Academia Galega* e no Portal das Palabras para *petisco*.
2. ↑  Publicación na que se aprecian algunhas barras de pinchos e imaxes de pinchos sen palillo ningún.
3. ↑  Uriarte, Jon (2010). "El palillo y otras mentiras". *El Correo* (7 de xuño).

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Petisco*** |

### Outros artigos

* Tapa
* Espetada moura

### Ligazóns externas

* Pintxos y canapés de la Escuela de Hostelería de Leioa.
* Página oficial del Campeonato de Pintxos de Euskadi que se celebra en Fuenterrabía.
* Pintxos y tapas en San Sebastián. Recetas.
* Pintxo A Pintxo. Arquivado 12 de abril de 2018 en Wayback Machine.

|  |  |
| --- | --- |
| Control de autoridades | 
* Wd: Q1628963
* BNCF: 37402
* EBID: ID
* GND: 4064028-0
* LCCN: sh85031937
* NKC: ph250795

 |